Hiér is Boer soek ŉ Vrou se nuwe aanbiederLeah. Foto: Facebook via Leah SA Boer soek ŉ Vrou het Donderdag bekend gemaak dat die bekende sangeres Leah die nuwe aanbieder van dié gewilde werklikheidsprogram sal wees. Dit kom nadat Minki van der Westhuizen verlede maand aangekondig het dat sy nie meer die program sal aanbied nie. Van der Westhuizen het die televisieprogram verlaat as gevolg van logistiek rondom haar derde kind se geboorte. Sy en haar man, Ernst, verwag dié bondeltjie in Maart vanjaar. Leah sal die volgende seisoen van kykNET se Boer Soek ŉ Vrou aanbied en die vyfde aanbieder van dié program wees, wat sedert 2007 uitgesaai word. “Leah is ŉ bekroonde kunstenaar en het al talle musiekpryse soos die Ghoema Nuweling van die Jaar-toekenning in 2016 en talle Huisgenoot Tempo-toekennings ingepalm. Deesdae is sy ook ŉ aktrise en is in Maart in die nuwe kykNET-fliek, Susters, te sien,” lui ŉ verklaring van kykNET. Leah volg in Van der Westhuizen se voetspore, wat vir die laaste twee jaar boere reg oor Suid-Afrika besoek het. Volgens Leah is sy “reg vir die plaas” en is dit vir haar ŉ droom wat waar word om Boer Soek ŉ Vrou aan te bied. “Ek weet ek het groot skoene om vol te staan, maar ek is nie bang vir ŉ uitdaging (of vir ŉ bees, ŉ skaap of ŉ boer) nie,” sê sy. “Ek sien baie uit om mense se lewens moontlik met die liefde te kan verander.” Volgens die verklaring is Van der Westhuizen ook baie tevrede met Leah as die nuwe gesig van die volgende seisoen. “Minki glo Leah is die perfekte keuse om haar opvolger te wees.” “Deelnemers en kykers gaan definitief aanklank by Leah vind, want sy is opreg en gaan sonder twyfel diep in almal se harte kruip,” het Van der Westhuizen gesê. Goeie nuus vir TV-kykers is dat Van der Westhuizen nie heeltemal van die kassie sal verdwyn nie en steeds as veldaanbieder in Kwêla te sien sal wees. Inskrywings vir die 11de reeks van Boer soek ŉ Vrou het onlangs geopen. Inskrywings moet die vervaardigers voor middernag op 9 Februarie bereik.